– Կարմիր Քրդստանն արհեստակցական կազմավորում էր, որը ստեղծվել էր կոնկրետ նպատակով` անջատել Լեռնային Ղարաբաղի ինքնավար մարզը Խորհրդային Հայաստանից: Այն ստեղծվեց 20-ական թվականներին եւ մի քանի տարվա կյանք ունեցավ: Այսպես ասած, ավելի շատ թղթի վրա էր եւ գործնականում որեւիցե նշանակություն չունեցավ: Բայց նաեւ որոշակի դեր կատարեց` ստեղծելով արհեստական միջանցք` Խորհրդային Հայաստանի եւ ԼՂԻՄ-ի միջեւ: Այնուհետեւ այդ տարածքները, ինչպես եւ նախատեսվում էր, մի մասը մտավ ԼՂԻՄ-ի տարածքի մեջ, իսկ մեծ մասը ձուլվեց Խորհրդային Ադրբեջանի վարչական կենտրոններում: Այսինքն` սա միֆ էր, որը ընդամենը մի քանի տարվա կյանք ունեցավ: Ասեմ, որ տարածքային կորուստների մասին աշխատություն ենք հրապարակել, որտեղ մանրամասն ներկայացված է, թե ինչպես է այդ սեպը առաջացել ԼՂԻՄ-ի եւ Խորհրդային Հայաստանի միջեւ: